b'\n_START_ARTICLE_\nLesena pe\xc4\x8d (Jalen)\n_START_SECTION_\nVsebina\n_START_PARAGRAPH_\nBurka v treh dejanjih se dogaja v novej\xc5\xa1ih \xc4\x8dasih v pode\xc5\xbeelskem mestecu. Osebe so postavljene tako, da so na eni strani ne posebno imenitni predstavniki oblasti, kot so komisar, name\xc5\xa1\xc4\x8denec in pisar, na drugi strani pa doma\xc4\x8dini, kot so veleposestnik, podjetnik, kr\xc4\x8dmar in kapelnik. Burka sloni na situacijski komiki, ki jo v izhodi\xc5\xa1\xc4\x8du predstavlja lesena, torej la\xc5\xbena, pe\xc4\x8d. Klju\xc4\x8dno vlogo igra to\xc4\x8dajka. Cilj dogajanja je razkriti vohlja\xc4\x8de in ovaduhe, a to se dogaja na sme\xc5\xa1en na\xc4\x8din. Zunanjega dogajanja ni veliko. Dobr\xc5\xa1en del dramske dinamike pa izvira tudi iz besedne komike, tj. iz ljudske \xc5\xa1aljivosti ter duhovitih in posmehljivih dvogovorov.\n_START_SECTION_\nObjava in uprizoritve\n_START_PARAGRAPH_\nJalen je igro v rokopisu kon\xc4\x8dal 8. maja 1936 in jo izdal v samozalo\xc5\xbebi. Prvi izvodi so bili natisnjeni januarja leta 1937. Jalnova burka je \xc5\xa1la na \xc5\xa1tevilne ljudske odre po vsej Sloveniji.'